Arbeiderpartiets kommunevingling
Tilbudene i den moderne velferdsstaten blir stadig mer avanserte, og kommunene må ha en viss størrelse for å kunne levere dem. Utvikling av godt næringsliv, gode bomiljøer og gode kommunale tjenester utenfor de store byene, krever også større kommuner og en mer effektiv og samordnet administrasjon. Kommunereformen Norge har behov for, må derfor i hovedsak handle om å redusere antallet kommuner betraktelig. I dagens kommunekart er det flere åpenbare kandidater for sammenslåing, spredt over hele landet. Arbeiderpartiet har lenge ment at det er for mange kommuner i Norge. Men Aps regjeringspartner gjennom åtte år, Senterpartiet, kjemper innbitt mot kommunesammenslåing som ikke skjer fullstendig frivillig. Dette er en kjernesak for Sp, som har størstedelen av sine heltidspolitikere plassert på ordførerkontorene i små norske kommuner. Færre norske kommuner ville rammet partiet Sp spesielt. Fordi dette er en så viktig sak for Senterpartiet, så kunne ikke Ap gjøre noe med den norske kommunestrukturen under det rødgrønne flertallsstyret fra 2005 til 2013. Fordi Ap sannsynligvis er avhengig av Sps støtte for å få regjeringsmakt en gang i fremtiden også, så kommer det neppe til å hende noe da heller. Vi mener Ap er på ville veier når partiet som alltid har sett behovet for bred politisk enighet om viktige samfunnsreformer nå svikter et fornuftig standpunkt om kommunereform. Allikevel er det med undring vi nå ser at Ap i praksis går mot det grunnleggende i regjeringens kommunereform, nemlig ønsket om å gi Norge færre kommuner. Under landsmøtet i år, ble Aps vedtak om å bruke tvang om nødvendig for å slå sammen kommuner utvannet. Uttalelsene fra Helga Pedersen og Jonas Gahr Støre de siste dagene tyder på at Ap nå mener sammenslåinger kun kan skje hvis alle parter gjør det frivillig. Dette betyr i praksis at det ikke vil bli særlig mange sammenslåinger. Adgang til å slå seg sammen frivillig har det vært i mange år, det har ikke virket. Vi mener Ap er på ville veier når partiet som alltid har sett behovet for bred politisk enighet om viktige samfunnsreformer nå svikter et fornuftig standpunkt om kommunereform. Det virker som om kortsiktige taktiske hensyn i denne saken har krysset foran ansvarlighet og Aps tradisjonelle rolle som en garantist for reformer som er nødvendige for en sunn offentlig sektor.
Den norske kommunestrukturen er overmoden for reform. Norge har for mange kommuner i dag, vi kunne klart oss med færre.